b'\n_START_ARTICLE_\nLaivo v\xc4\x97liava\n_START_PARAGRAPH_\nLaivo v\xc4\x97liava \xe2\x80\x93 nacionalin\xc4\x97 v\xc4\x97liava, i\xc5\xa1keliama laivuose, parodanti laivo priklausomum\xc4\x85 valstybei pagal jo registravimo uost\xc4\x85 ir \xc5\xa1al\xc4\xaf bei nacionalin\xc4\x97s teis\xc4\x97s taikom\xc4\x85 jurisdikcij\xc4\x85. Ji gali nurodyti ir laivo paskirt\xc4\xaf (pvz., karo v\xc4\x97liava ar karini\xc5\xb3 j\xc5\xabr\xc5\xb3 paj\xc4\x97g\xc5\xb3 v\xc4\x97liava), rang\xc4\x85. Vandenynuose ir j\xc5\xabrose plaukiojan\xc4\x8dio laivo v\xc4\x97liava (angl. maritime flag) formuoja tos valstyb\xc4\x97s \xc4\xafvaizd\xc4\xaf._NEWLINE_Laive v\xc4\x97liava pakeliama saulei tekant ir nuleid\xc5\xbeiama saulei leid\xc5\xbeiantis. Laivui stovint uoste, \xc5\xbeenkl\xc4\x85 v\xc4\x97liavos pak\xc4\x97limui gali duoti atitinkamas signalas patrankos \xc5\xa1\xc5\xabviu visiems laivams. J\xc5\xabroje laivas be v\xc4\x97liavos laikomas pirataujan\xc4\x8diu, niekieno, patyrusiu nelaim\xc4\x99 arba mai\xc5\xa1to apimtu. Apversta atvirk\xc5\xa1\xc4\x8diai v\xc4\x97liava bei v\xc4\x97liava, i\xc5\xa1keliama su papildoma dienos fig\xc5\xabra \xe2\x80\x9eskrituliu\xe2\x80\x9c arba pana\xc5\xa1iu \xc4\xaf j\xc4\x85 daiktu, yra laikoma pagalbos pra\xc5\xa1an\xc4\x8diu ir nelaim\xc4\x99 patyrusiu laivu._NEWLINE_Valstyb\xc4\x97s gali tur\xc4\x97ti atskiras v\xc4\x97liavas, naudojamas \xe2\x80\x9esausumoje\xe2\x80\x9c, prekybiniuose ar kituose civiliniuose laivuose (merchant flag, civil ensign) ir kariniuose laivuose (battle ensign, naval jack), kai kur jos gali skirtis arba b\xc5\xabti beveik vienodos (prid\xc4\x97tas \xc5\xbeenklas, i\xc5\xa1matavim\xc5\xb3 skirtumas ir pan.). JAV, Pranc\xc5\xabzija naudoja \xc4\xafvairiems tikslams tokias pa\xc4\x8dias v\xc4\x97liavas, Jungtin\xc4\x97je Karalyst\xc4\x97je ir jos u\xc5\xbej\xc5\xabrio valdose, taip pat Maltoje, Izraelyje, Albanijoje, Liuksemburge susiformavusi skirting\xc5\xb3 v\xc4\x97liav\xc5\xb3 tradicija._NEWLINE_Laivo v\xc4\x97liava gali netur\xc4\x97ti jokio ry\xc5\xa1io su laivo savininko pilietybe. Vykstanti globalizacija ir auganti konkurencija laivybos kompanijas skatina laivus registruoti patraukliose laivybai \xc5\xa1alyse, kuriose yra sukurta palankesn\xc4\x97 j\xc5\xabriniam verslui aplinka, paprastesn\xc4\x97 ir greitesn\xc4\x97 registracija. Malta ar Kipras yra tap\xc4\x99 pasauliniais j\xc5\xabriniais centrais. \xc5\xa0i\xc5\xb3 valstybi\xc5\xb3 prekybiniai laivynai yra labai dideli, o pa\xc4\x8dios valstyb\xc4\x97s \xc4\xafvairi\xc5\xb3 mokes\xc4\x8di\xc5\xb3 pavidalu surenka dideles l\xc4\x97\xc5\xa1as. Toki\xc5\xb3 \xc5\xa1ali\xc5\xb3 laiv\xc5\xb3 v\xc4\x97liavos pramintos \xe2\x80\x9epatogiomis v\xc4\x97liavomis\xe2\x80\x9c (flag of convenience). Kai kurios patogi\xc5\xb3 v\xc4\x97liav\xc5\xb3 \xc5\xa1alys gali net netur\xc4\x97ti pri\xc4\x97jimo prie j\xc5\xabros (Mongolija, Bolivija). Nacionalini\xc5\xb3 registr\xc5\xb3 laivybos kompanijoms sunku konkuruoti su patogi\xc5\xb3 v\xc4\x97liav\xc5\xb3 laiv\xc5\xb3 savininkais, tod\xc4\x97l neretai nacionalines v\xc4\x97liavas pakei\xc4\x8dia pigiomis. Pastarosios minimaliai investuoja \xc4\xaf laiv\xc5\xb3 technin\xc4\x97s b\xc5\xabkl\xc4\x97s palaikym\xc4\x85 ar paiso MARPOL konvencijos reikalavim\xc5\xb3, jose retai patikrinamos \xc4\xafgul\xc5\xb3 darbo s\xc4\x85lygos._NEWLINE_Analizuojant kit\xc5\xb3 Europos S\xc4\x85jungos valstybi\xc5\xb3 patirt\xc4\xaf galima manyti, jog patogiomis v\xc4\x97liavomis gali naudotis apie 20-30\xc2\xa0% prekybos laiv\xc5\xb3, kuri\xc5\xb3 savininkai yra Lietuvos pilie\xc4\x8diai.'